**PRILOGA 3 (jedro gradiva):**

**PREDLOG**

**EVA 2025-1911-0021**

Na podlagi četrtega odstavka 68. člena Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg in 117/22) Vlada Republike Slovenije izdaja

**U R E D B O**

**o spremembah in dopolnitvah** **Uredbe o graditvi in vzdrževanju zaklonišč**

**1. člen**

V Uredbi o graditvi in vzdrževanju zaklonišč (Uradni list RS, št. 51/06 – uradno prečiščeno besedilo, 97/10, 21/18 – ZNOrg in 117/22) se v 3. členu v prvem odstavku število »10 000« nadomesti s številom »5.000«.

V drugem odstavku se:

* v napovednem stavku beseda »namenjenih« nadomesti z besedilom za besedilom »ki bodo po izgradnji namenjeni«;
* v drugi alineji število »100« nadomesti s številom »50« in
* v tretji alineji število »200« nadomesti s številom »100«.

**2. člen**

6. člen se spremeni tako, da se glasi:

»6. člen

Revizijsko komisijo za revizijo projektne dokumentacije za zaklonišča imenuje Uprava Republike Slovenije za zaščito in reševanje (v nadaljnjem besedilu: uprava) za dobo štirih let.

Revizijsko komisijo sestavljajo najmanj trije revizorji, ki izpolnjujejo pogoje za pooblaščenega inženirja s področja gradbeništva, elektrotehnike ali strojništva in so vpisani v imenik pooblaščenih inženirjev v skladu s predpisi, ki urejajo arhitekturno in inženirsko dejavnost ter imajo najmanj pet let delovnih izkušenj na področju projektiranja. Če je treba, se zaradi tehnične ali druge specifičnosti zaklonišča lahko vanjo imenujejo še drugi strokovnjaki.

Ne glede na prejšnji odstavek revizijo lahko opravlja tudi gospodarska družba, ki ima v sodnem registru vpisano dejavnost projektiranja in z njim povezanega tehničnega svetovanja in ima zaposlene projektante, ki izpolnjujejo pogoje za revizorja.

Revizijska komisija po opravljeni reviziji pripravi mnenje, na podlagi katerega izda uprava potrdilo o opravljeni reviziji. Po en izvod potrdila o opravljeni reviziji se pošlje Inšpektoratu Republike Slovenije za varstvo pred naravnimi in drugimi nesrečami in pristojni upravni enoti.«.

**3. člen**

7. in 8. člen se črtata.

**4. člen**

V 9. členu se tretji odstavek spremeni tako, da se glasi:

»Lastniki zaklonišč morajo najkasneje en mesec po izdaji uporabnega dovoljenja občini posredovati podatke iz prejšnjega odstavka. Občine podatke o vrsti in številu zaklonišč vsako leto do konca meseca marca posredujejo upravi.«.

**5. člen**

V 10. členu se v prvem in drugem odstavku za besedo »zaščite« doda besedilo »in zaklonišča za zaklanjanje prebivalcev do 24 ur«.

**6. člen**

Za besedilom 11. člena, ki postane prvi odstavek, se dodajo novi, drugi, tretji, četrti in peti odstavek, ki se glasijo:

»Uprava lahko na predlog lastnika zaklonišča spremeni zaščitno funkcijo zaklonišča, če so izpolnjeni naslednji pogoji:

* lastniki stavbe s kupoprodajnimi pogodbami dokažejo, da so že pred uveljavitvijo te uredbe v stavbi kupili del prostora (npr. klet), ki je bil ob gradnji zaklonišče, sedaj pa ima ta del v stavbi spremenjeno dejansko rabo,
* lastnik zaklonišča predloži poročila pooblaščenih inženirjev gradbene, strojne in elektro stroke ali preglednika za zaklonišča, iz katerih je razvidno, da je strošek obnove nesorazmerno velik.

O spremembi zaščitne funkcije zaklonišča odloči uprava s sklepom.

Zaklonišču zaščite za 24 ur se lahko spremeni zaščitna funkcija v zaklonilnik, ob izpolnjevanju pogojev iz drugega odstavka tega člena.

O spremembi zaščitne funkcije zaklonišča uprava obvesti občino, na območju katere se nahaja zaklonišče, ta pa spremembo vpiše v evidenco zaklonišč.«.

PREHODNA IN KONČNA DOLOČBA

7. člen

Lastniki zaklonišč, ki niso vpisana v evidenco zaklonišč in so bila zgrajena pred uveljavitvijo te uredbe, morajo občini, na območju katere leži zaklonišče, posredovati vse potrebne podatke za vpis v evidenco v šestih mesecih po uveljavitvi te uredbe.

8. člen

Ta uredba začne veljati petnajsti dan po objavi v Uradnem listu Republike Slovenije.

Št.

Ljubljana, dne

EVA 2025-1911-0021

Vlada Republike Slovenije

dr. Robert Golob

predsednik

**OBRAZLOŽITEV**

I. UVOD

1. Pravna podlaga

Pravno podlago za predlagano uredbo določa četrti odstavek 68. člena Zakona o varstvu pred naravnim in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg in 117/22; v nadaljevanju ZVNDN) ki Vlado Republike Slovenije pooblašča, da določi območja in objekte, kjer se morajo graditi zaklonišča ter pogoje za graditev in vzdrževanje zaklonišč.

2. Rok za izdajo uredbe ni zakonsko določen.

3. Splošna obrazložitev predloga sprememb uredbe

Osnutek predloga sprememb Uredbe o graditvi in vzdrževanju zaklonišč določa, kje in v katerih objektih je gradnja zaklonišča obvezna ter ureja pogoje za njihovo gradnjo, vzdrževanje, uporabo in evidenco. Predlog uredbe spreminja kriterije, ko je potrebno graditi zaklonišča osnovne zaščite v večjih naseljih in v objektih posebnega javnega pomena, kot so bolnišnice, vzgojno varstveni zavodi in šole. Spremenjeno poglavje projektne dokumentacije je namesto v treh členih zapisano v enem preglednem členu. Ostaja določilo, da evidenco zaklonišč vodijo občine, dodana pa je obveznost lastnikov, da morajo v določenem roku posredovati podatke o zaklonišču, občine pa morajo podatke o zakloniščih vsako leto posredovati Upravi Republike Slovenije za zaščito in reševanje. Evidenco o zakloniščih vodijo občine, razen za določene vojaške objekte, kjer za to skrbi Ministrstvo za obrambo. Uredba določa pogoje za spremembo namembnosti zaklonišča. Zaklonišča morajo biti redno vzdrževana, opremljena z osnovnimi varnostnimi sistemi, spremembe njihove namembnosti pa so možne le ob predhodnem soglasju upravne enote. Starejša zaklonišča, zgrajena pred letom 2006, se lahko preoblikujejo v zaklonišča za 24-urno zaščito ob izpolnjevanju določenih pogojev. Uredba predvideva tudi nadzor s strani pristojnega inšpektorata in razveljavlja stare predpise s tega področja, pri čemer morajo lastniki obstoječih zaklonišč v šestih mesecih od uveljavitve te uredbe posredovati občinam podatke za vpis v evidenco.

II. VSEBINSKA OBRAZLOŽITEV PREDLAGANIH REŠITEV

**K 1. členu**

V 1. členu se je znižala mejna vrednost števila prebivalcev, ki zahteva gradnjo zaklonišč iz 10. 000 na 5.000 in znižalo število uporabnikov zaklonišč v zgradbah, kjer se nahajajo ranljive skupine (npr. otroci, bolniki). Sprememba je potrebna zaradi spremenjenih varnostnih razmer v Evropi in zviševanja pripravljenosti prebivalcev na posledice vojaških udejstvovanj. Cilj spremembe je zagotoviti izvajanje ukrepa zaklanjanja prebivalcem v večjih, strnjenih naseljih in posebej ranljivim skupinam.

**K 2. členu**

S spremembo 6. člena se v enem členu uredi poglavje revizijske komisije in revizije projektne dokumentacije.

**K 3. členu**

Ker se vsebina glede revizije sedaj enotno ureja v 6. členu, je bilo treba črtati 7. in 8. člen.

**K 4. členu**

S spremenjenim tretjim odstavkom 9. člena se predpisuje obveznost lastnikom zaklonišč, da enkrat letno poročajo občini o stanju zaklonišča, občine pa morajo podatke posredovati enkrat letno Upravi Republike Slovenije za zaščito in reševanje. Dosedanja ureditev je nalagala obveznost občinam, ki so morale pozvati lastnike, da so poročali o stanju zaklonišč. Občinam obveznost poročanja o stanju in številu zaklonišč državi do sedaj ni bila naložena, kar je posledično pomenilo, da na ravni države ni bilo podatkov o stanju in številu zaklonišč.

**K 5. členu**

V 10. členu je določena obveznost glede rednega vzdrževanja in zagotovitve varnosti in funkcionalnosti zaklonišča sedaj poleg zaklonišč osnovne zaščite tudi za zaklonišča za zaklanjanje prebivalcev do 24 ur. Navedeno je v skladu z Zakonom o spremembah in dopolnitvah Zakona o varstvu pred naravnimi in drugimi nesrečami (Uradni list RS, št. 28/2006).

**K 6. členu**

Tretji odstavek 67. člena ZVNDN določa, da spremembe zaklonišča, ki zmanjšujejo njegovo zaščitno funkcijo, praviloma niso dovoljene. Z novimi odstavki 11. člena uredbe se določa kdo in v katerih primerih pa lahko spremeni kategorizacijo zaklonišča. Dodana je tudi obveznost sporočanja teh sprememb občinam, kar je posledica spremenjenega tretjega odstavka 9. člena te uredbe.

**K 7. členu**

Zaradi spremenjenega tretjega odstavka 9. člena te uredbe, ki določa občinam obveznost poročanja o stanju in številu zaklonišč državi, kar jim je naloženo na novo, morajo lastniki zaklonišč, ki niso vpisana v evidenco zaklonišč in so bila zgrajena pred uveljavitvijo te uredbe, občini, na območju katere leži zaklonišče, posredovati vse potrebne podatke za vpis v evidenco v šestih mesecih po uveljavitvi te uredbe.

**K 8. členu**

Določen je splošni petnajstdnevni rok za uveljavitev uredbe.

MINISTRSTVO ZA OBRAMBO